OBRAZLOŽITVENI MEMORANDUM

1. OZADJE PREDLOGA

Pogodba o delovanju Evropske unije (PDEU) ločuje med pooblastili, prenesenimi na Komisijo za sprejemanje nezakonodajnih aktov, ki se splošno uporabljajo in dopolnjujejo ali spreminjajo nekatere nebistvene elemente zakonodajnega akta, kot je določeno v členu 290(1) PDEU (delegirani akti), in pooblastili, prenesenimi na Komisijo za sprejemanje enotnih pogojev za izvajanje pravno zavezujočih aktov Unije, kot je določeno v členu 291(2) PDEU (izvedbeni akti).

Zaradi prilagajanja Uredbe (ES) št. 2173/2005[1] novim pravilom PDEU so bila pooblastila, ki jih ima zdaj Komisija na podlagi navedene uredbe, prerazvrščena v ukrepe delegirane narave in ukrepe izvedbene narave.

Na podlagi tega je bil pripravljen osnutek predloga za spremembo Uredbe (ES) št. 2173/2005.

V skladu s členom 290 Pogodbe zakonodajalec daje Komisiji nalogo, da dopolni ali spremeni nekatere nebistvene elemente navedene uredbe.

Komisija lahko sprejme delegirane akte, da preuči oprostitev za lesne proizvode vrst, ki so navedene v prilogah A, B in C k Uredbi Sveta (ES) št. 338/97 z dne 9. decembra 1996 o varstvu prosto živečih živalskih in rastlinskih vrst z zakonsko ureditvijo trgovine z njimi[2]. Komisija je poleg tega pooblaščena, da sprejme podrobne zahteve za uporabo člena 5. Z delegiranimi akti lahko Komisija spremeni seznam držav partneric in njihovih imenovanih organov za izdajanje dovoljenj, kot je določeno v Prilogi I; seznam lesnih proizvodov, določenih v Prilogi II, za katere se uporablja shema za izdajanje dovoljenj FLEGT, ne glede na države partnerice; ter seznam lesnih proizvodov, določenih v Prilogi III, za katere se uporablja shema za izdajanje dovoljenj FLEGT, za ustrezne države partnerice.

2. REZULTATI POSVETOVANJ Z ZAINTERESIRANIMI STRANMI IN OCEN UČINKA

Posvetovanje z zainteresiranimi stranmi in ocena učinka nista bila potrebna.

3. PRAVNI ELEMENTI PREDLOGA

· Povzetek predlaganih ukrepov

Določiti delegirana pooblastila Komisije v Uredbi Sveta (ES) št. 2173/2005 in vzpostaviti ustrezen postopek za sprejem zadevnih aktov.

· Pravna podlaga

Člen 207(2) Pogodbe o delovanju Evropske unije

· Načelo subsidiarnosti

Predlog je v izključni pristojnosti Evropske unije.

· Načelo sorazmernosti

Predlog spreminja ukrepe, ki že obstajajo v Uredbi Sveta (ES) št. 2173/2005, zato načelo sorazmernosti ni vprašljivo.

· Izbira instrumentov

Predlagani instrument: uredba Evropskega parlamenta in Sveta.

Druga sredstva ne bi bila ustrezna iz naslednjega razloga: uredbo je treba spremeniti z uredbo.

4. PRORAČUNSKE POSLEDICE

Ta ukrep ne vključuje dodatnih izdatkov Unije.

2013/0010 (COD)

Predlog

UREDBA EVROPSKEGA PARLAMENTA IN SVETA

o spremembi Uredbe Sveta (ES) št. 2173/2005 o vzpostavitvi sheme izdajanja dovoljenj FLEGT za uvoz lesa v Evropsko skupnost

(Besedilo velja za EGP)

EVROPSKI PARLAMENT IN SVET EVROPSKE UNIJE STA –

ob upoštevanju Pogodbe o delovanju Evropske unije, zlasti člena 207(2) Pogodbe,

ob upoštevanju predloga Evropske komisije,

po predložitvi osnutka zakonodajnega akta nacionalnim parlamentom,

v skladu z rednim zakonodajnim postopkom,

ob upoštevanju naslednjega:

(1) Uredba (ES) št. 2173/2005[3] daje Komisiji pooblastila za izvajanje nekaterih določb navedene uredbe.

(2) Zaradi začetka veljavnosti Lizbonske pogodbe (PDEU) je treba pooblastila, ki so bila Komisiji podeljena na podlagi Uredbe (ES) št. 2173/2005, uskladiti s členoma 290 in 291 Pogodbe o delovanju Evropske unije.

(3) Za uporabo nekaterih določb Uredbe (ES) št. 2173/2005, bi bilo treba na Komisijo prenesti pooblastila za sprejemanje aktov v skladu s členom 290 PDEU (Pogodba o delovanju Evropske unije) v zvezi z revizijo oprostitve za lesne proizvode vrst, ki so navedene v prilogah A, B in C k Uredbi Sveta (ES) št. 338/97 z dne 9. decembra 1996 o varstvu prosto živečih živalskih in rastlinskih vrst[4] ter sprejetje podrobnih pravil za izvajanje člena 5 Uredbe (ES) št. 2173/2005 in sprememb prilog I, II, in III k navedeni uredbi. Zlasti je pomembno, da Komisija pri svojem pripravljalnem delu opravi ustrezna posvetovanja, tudi na strokovni ravni. Komisija bi morala pri pripravi in oblikovanju delegiranih aktov zagotoviti, da so ustrezni dokumenti predloženi Evropskemu parlamentu in Svetu sočasno, pravočasno in na ustrezen način.

(4) Da se zagotovijo enotni pogoji za izvajanje te uredbe, bi bilo treba izvedbena pooblastila prenesti na Komisijo, da oceni in odobri obstoječe sheme, ki zagotavljajo zakonitost in zanesljivo sledenje lesnih proizvodov, izvoženih iz partnerskih držav, da lahko postanejo osnova za izdajanje dovoljenja FLEGT. Ta pooblastila bi bilo treba izvajati v skladu s členom 5 Uredbe (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije[5].

(5) Uredbo (ES) št. 2173/2005 bi bilo zato treba ustrezno spremeniti –

SPREJELA NASLEDNJO UREDBO:

Člen 1

Uredba (ES) št. 2173/2005 se spremeni:

(1) V členu 4 se odstavka 2 in 3 nadomestita z naslednjim:

„2. Za zagotovitev potrebnih zagotovil glede zakonitosti zadevnih lesnih proizvodov Komisija oceni obstoječe sheme, ki zagotavljajo zakonitost in zanesljivo sledenje lesnih proizvodov, izvoženih iz držav partneric, in sprejme izvedbene akte za njihovo odobritev. Ti izvedbeni akti se sprejmejo v skladu s postopkom pregleda iz člena 11(3).

Sheme, ki jih odobri Komisija, so lahko osnova za izdajo dovoljenj FLEGT.

3. Lesni proizvodi vrst, ki so navedene v prilogah A, B, C k Uredbi Sveta (ES) št. 338/97 z dne 9. decembra 1996 o varstvu prosto živečih živalskih in rastlinskih vrst z zakonsko ureditvijo trgovine z njimi[6], so oproščeni obveznosti iz odstavka 1 tega člena.

Komisija je pooblaščena za sprejemanje delegiranih aktov v skladu s členom 11a, da preuči takšno oprostitev.“

(2) Člen 5(9) se nadomesti z naslednjim:

„9. Komisija je pooblaščena za sprejemanje delegiranih aktov v skladu s členom 11a, za sprejetje podrobnih zahtev za uporabo tega člena.“

(3) Člen 10 se nadomesti z naslednjim:

„Člen 10

1. Komisija je pooblaščena za sprejemanje delegiranih aktov v skladu s členom 11a, da spremeni seznam držav partneric in njihovih imenovanih organov za izdajanje dovoljenj, kot je določeno v Prilogi I.

2. Komisija je pooblaščena za sprejemanje delegiranih aktov v skladu s členom 11a, da spremeni seznam lesnih proizvodov iz Priloge II, za katere se uporablja shema izdajanja dovoljenj FLEGT. Te spremembe bo Komisija sprejela ob upoštevanju napredka pri izvajanju sporazumov o partnerstvu FLEGT. Takšne spremembe zajemajo tarifne oznake, in sicer štirimestne tarifne številke ali šestmestne tarifne podštevilke iz sedanje različice Priloge I k Harmoniziranemu poimenovanju in šifrskim oznakam blaga.

3. Komisija je pooblaščena za sprejemanje delegiranih aktov v skladu s členom 11a, da spremeni seznam lesnih proizvodov iz Priloge III, za katere se uporablja shema izdajanja dovoljenj FLEGT. Te spremembe bo Komisija sprejela ob upoštevanju napredka pri izvajanju sporazumov o partnerstvu FLEGT. Takšne spremembe zajemajo tarifne oznake, in sicer štirimestne tarifne številke ali šestmestne tarifne podštevilke iz sedanje različice Priloge I k Harmoniziranemu poimenovanju in šifrskim oznakam blaga, kakor je bila spremenjena, in se bodo uporabljale samo za tiste države partnerice, ki so določene v Prilogi III.“

(4) Člen 11 se spremeni:

(a) Odstavek 1 se nadomesti z naslednjim:

„1. Komisiji pomaga Odbor za izvrševanje zakonodaje, upravljanje in trgovanje na področju gozdov (FLEGT). Navedeni odbor je odbor v smislu Uredbe (EU) št. 182/2011.“

(b) Odstavek 2 se črta.

(c) Odstavek 3 se nadomesti z naslednjim:

„3. Pri sklicevanju na ta odstavek se uporablja člen 5 Uredbe (EU) št. 182/2011.“.

(d) Odstavek 4 se črta.

(5) Vstavi se naslednji člen 11a:

„Člen 11a

Izvajanje pooblastila

1. Pooblastilo za sprejemanje delegiranih aktov se prenese na Komisijo pod pogoji, določenimi v tem členu.

2. Pooblastilo iz člena 4(3) in člena 5(9) in iz odstavkov 1, 2 in 3 člena 10 se prenese za nedoločen čas od datuma začetka veljavnosti te uredbe.

3. Pooblastila iz člena 4(3) in člena 5(9) ter odstavkov 1, 2 in 3 člena 10 lahko Evropski parlament ali Svet kadar koli prekličeta. S sklepom o preklicu preneha veljati prenos pooblastila, iz navedenega sklepa. Sklep začne veljati dan po njeni objavi v Uradnem listu Evropske unije ali na poznejši dan, ki je v njem določen. Preklic ne vpliva na veljavnost že veljavnih delegiranih aktov.

4. Takoj ko Komisija sprejme delegirani akt, o tem istočasno uradno obvesti Evropski parlament in Svet.

5. Delegirani akt, sprejet v skladu s členom 4(3), členom 5(9) in odstavki 1, 2 in 3 člena 10 začne veljati le, če niti Evropski parlament niti Svet ne nasprotujeta delegiranemu aktu v roku dveh mesecev od uradnega obvestila Evropskemu parlamentu in Svetu o tem aktu, ali če sta pred iztekom tega roka tako Evropski parlament kot Svet obvestila Komisijo, da ne bosta nasprotovala. Ta rok se na pobudo Evropskega parlamenta ali Sveta podaljša za dva meseca.“

Člen 2

Ta uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju,

Za Evropski parlament Za Svet

Predsednik Predsednik

[1] UL L 347, 30.12.2005, str. 1.

[2] UL L 61, 3.3.1997, str. 1.

[3] UL L 347, 30.12.2005, str. 1.

[4] UL L 61, 3.3.1997, str. 1.

[5] UL L 55, 28.2.2011, str. 13.

[6] UL L 61, 3.3.1997, str. 1.